b'\n_START_ARTICLE_\nCtenomys ibicuiensis\n_START_SECTION_\nTaxonomia\n_START_PARAGRAPH_\nAquesta esp\xc3\xa8cie fou descrita l\'any 2012 pels zo\xc3\xb2legs Thales R. O. de Freitas, Fabiano A. Fernandes, Rodrigo Fornel i Paula A. Roratto.\n_START_SECTION_\nLocalitat tipus i distribuci\xc3\xb3 geogr\xc3\xa0fica\n_START_PARAGRAPH_\nLa localitat tipus \xc3\xa9s: "Manoel Viana (a les coordenades: 29\xc2\xb023\xe2\x80\x9937\xe2\x80\x99\xe2\x80\x99S 55\xc2\xb025\xe2\x80\x9943\xe2\x80\x99\xe2\x80\x99W), al centre-oest de l\'estat de Rio Grande do Sul, Brasil"._NEWLINE_Se\'l trob\xc3\xa0 en ambients de dunes i prades sorrenques que estaven pertorbades per les activitats agr\xc3\xadcoles i la desertificaci\xc3\xb3._NEWLINE_Aquesta esp\xc3\xa8cie \xc3\xa9s end\xc3\xa8mica de la conca del riu Ibicu\xc3\xad, a l\'interfluvi format pel curs principal d\'aquest i un dels seus afluents pel marge dret, el riu Itu, a m\xc3\xa9s d\'una \xc3\xa0rea al nord d\'aquest \xc3\xbaltim. Jurisdiccionalment tan sols viu als municipis de Manoel Viana (sis localitats) i Ma\xc3\xa7ambar\xc3\xa1 (dues), al nord-oest de l\'estat de Rio Grande do Sul, al sud del Brasil. Viu a altituds properes a 200\xc2\xa0msnm.\n_START_SECTION_\nHolotip\n_START_PARAGRAPH_\nL\'holotip \xc3\xa9s l\'esp\xc3\xa8cimen catalogat com a: TR 1065; es tracta del crani (acompanyat per una pell) d\'una femella adulta \xe2\x80\x932n = 50, nombre fonamental (FN) = 68\xe2\x80\x93; est\xc3\xa0 depositada al Departament de Gen\xc3\xa8tica de l\'Institut de Bioci\xc3\xa8ncies de la Universitat Federal de Rio Grande do Sul. Fou recollit por Thales R. O. de Freitas i Fabiano A. Fernandes. El seu pes era de 200\xc2\xa0g, la longitud total de 234\xc2\xa0mm i la cua de 75\xc2\xa0mm.\n_START_SECTION_\nEtimologia\n_START_PARAGRAPH_\nEtimol\xc3\xb2gicament, el nom espec\xc3\xadfic ibicuiensis \xc3\xa9s un top\xc3\xb2nim que es refereix a la conca hidrogr\xc3\xa0fica de la qual aquesta esp\xc3\xa8cie de rosegador \xc3\xa9s end\xc3\xa8mica, la fondalada del riu Ibicu\xc3\xad. D\'altra banda, aquesta paraula en el tup\xc3\xad-guaran\xc3\xad significa \'bancs de sorra\' cosa que descriu b\xc3\xa9 l\'h\xc3\xa0bitat particular d\'aquest rosegador.\n_START_SECTION_\nParatips\n_START_PARAGRAPH_\nS\'inclogueren 11 esp\xc3\xa8cimens` com a paratips (5 mascles i 6 femelles), que foren depositats a la mateixa col\xc2\xb7lecci\xc3\xb3 que l\'holotip amb els codis: TR 1066 a TR 1076. Tots foren recollits a la localitat tipus.\n_START_SECTION_\nCaracteritzaci\xc3\xb3 i relacions filogen\xc3\xa8tiques\n_START_PARAGRAPH_\nC.\xc2\xa0ibicuiensis es caracteritza per un nombre diploide de 50\xc2\xa0cromosomes i un nombre fonamental autos\xc3\xb2mic de 68 bra\xc3\xa7os, amb el primer parell molt m\xc3\xa9s llarg que en esp\xc3\xa8cies properes. En comparaci\xc3\xb3 amb esp\xc3\xa8cies filogen\xc3\xa8ticament relacionades i geogr\xc3\xa0ficament properes, tamb\xc3\xa9 se\'n distingeix per an\xc3\xa0lisis filogen\xc3\xa8tiques del gen mitocondrial del citocrom\xc2\xa0b i per an\xc3\xa0lisis qualitatives i quantitatives de la morfologia cranial._NEWLINE_Aquest t\xc3\xa0xon \xc3\xa9s incl\xc3\xb2s al grup d\'esp\xc3\xa8cies C.\xc2\xa0torquatus, denominat aix\xc3\xad per l\'esp\xc3\xa8cie C.\xc2\xa0torquatus, rosegador al qual anteriorment les poblacions de C. ibicuiensis eren adscrites.\n_START_SECTION_\nConservaci\xc3\xb3\n_START_PARAGRAPH_\nL\'esp\xc3\xa8cie t\xc3\xa9 una distribuci\xc3\xb3 geogr\xc3\xa0fica limitada, que cobreix una \xc3\xa0rea relativament petita (d\'aproximadament 50.000\xc2\xa0ha) i dins de la mateixa nom\xc3\xa9s habita un bi\xc3\xb2top particular (bancs de sorra i armenteres sorrenques), en una regi\xc3\xb3 que ha estat patint desertificaci\xc3\xb3 a m\xc3\xa9s d\'un intens impacte antropog\xc3\xa8nic, en reconvertir-se el seu h\xc3\xa0bitat en plantacions de pins i eucaliptus i cultius de soja. Per aquests motius, els descriptors suggeriren que aquesta esp\xc3\xa8cie podria classificar-se com a esp\xc3\xa8cie en perill d\'extinci\xc3\xb3 a la Llista Vermella d\'Esp\xc3\xa8cies Amena\xc3\xa7ades que confecciona l\'organitzaci\xc3\xb3 internacional dedicada a la conservaci\xc3\xb3 dels recursos naturals: la Uni\xc3\xb3 Internacional per la Conservaci\xc3\xb3 de la Natura (UICN).'